ክልሉ ህግን የማስከበር ሥራ መስራቱን ገለጸ
አዲስ አበባ፡- የኮሮና ቫይረስ (ኮቪድ19) ስርጭትን ለመከላከል ሲባል የተደነገገውን የአስቸኳይ ጊዜ አዋጅ ክልከላዎች ተላልፈው በተገኙ አካላት ላይ ርምጃ መወሰዱን የቤኒሻንጉል ጉሙዝ ክልል ገለጸ፡፡
የክልሉ የመንግሥት ኮሙኒኬሽን ጉዳዮች ጽህፈት ቤት ኃላፊ አቶ መለሰ በየነ በተለይ ለአዲስ ዘመን እንደተናገሩት፤ ማህበረሰቡ ለወረርሽኙ ተጋላጭ እንዳይሆን ለማስጠንቀቅ ሲባል የህግ ማስከበር ሥራ ተሰርቷል፡፡ የአስቸኳይ ጊዜ አዋጅ አላማው የዜጎችን ደህንነትና ጤንነት ማስጠበቅ በመሆኑ ሁሉም ሰው ሕግን ሊያከብር ይገባል፡፡ በክልሉ አዋጁን በማክበር ረገድ የሚታዩ በርካታ ክፍተቶችን ለማረም የአስቸኳይ ጊዜ አዋጁን ተላልፈው በተገኙ አካላት ላይ የእስራትና የገንዘብ መቀጮ ተደርጓል፡፡ 
የሕግና የጸጥታ ማስከበር ንዑስ ኮሚቴ የአስቸኳይ ጊዜ አዋጁን ክልከላዎች ተላልፈው በተገኙ ከ900 በላይ ግለሰቦች ፣ ሻይ፣ ቡናና የሆቴል አገልግሎት ዘርፍ ላይ በተሰማሩና ርቀትን አስጠብቀው ባልተገኙ ድርጅቶች ላይ የእርምት ርምጃ መወሰዱን አቶ መለሰ ተናግረዋል፡፡ 
በትራንስፖርት ዘርፍ 50 በመቶ እንዲጭን የተቀመጠውን የተላለፉ 770 መለስተኛ የሕዝብ ማመላለሻ ተሽከርካሪዎች፣ ባጃጆችና ሞተር ሳይክሎች እንደተቀጡም ገልጸዋል፡፡ ያላግባብ ዋጋ ጭማሪ ባደረጉ 448 ነጋዴዎች ላይም አስተማሪ ርምጃ መወሰዱን ከእነዚህ መካከል 12 የሚደርሱ ነጋዴዎች ፍቃዳቸው መሰረዙን፤ ህግ የማስከበር ሥራው እንደሚጠናከርም አቶ መለሰ ተናግረዋል፡፡ 
አቶ መለሰ በክልሉ 18 በማቆያና ማከሚያ ማዕከላት አምስት ሺ 719 አልጋዎች መለየታቸውን ጠቁመው፤ 4ሺ 112 አልጋዎች ለለይቶ ማቆያ ፣ 752 ለታማሚዎች እንዲሁም 855 ለጽኑ ህሙማን የተለዩ አልጋዎች መሆናቸውን አብራርተው፤ በክልሉ ከሚገኙ የግል ባለሃብቶች፣ በየደረጃው ከሚገኙ አመራሮች፣ ከተቋማት፣ ከሰራተኞችና ከተለያዩ የሕብረተሰብ ክፍሎች በአይነትና በገንዘብ የሚተመን ከ30 ሚሊዮን ብር በላይ ገቢ ማስገባቱን ተናግረዋል፡፡ 
የኮሮና ቫይረስ (ኮቪድ 19) በዓለምና በአገር አቀፍ እንዲሁም በክልል ደረጃ ትልቅ የጤና ስጋት ከመሆኑ ጋር ተያይዞ የማህበራዊ፣ ኢኮኖሚያዊና ፖለቲካዊ እንቅስቃሴዎች መገታታቸውንና ወረርሽኙ በፍጥነት የመዛመት ዕድሉ ሰፊ በመሆኑ ክልሉ በአገር አቀፍ ደረጃ በተሰጠው አቅጣጫ መሰረት ዋናና ንዑሳን ኮሚቴዎች በማዋቀር ወደ ተግባር መግባቱን አመልክተው፤ ለቫይረሱ ተጠቂዎች ቁጥር መጨመር የክልሉ የስጋት ቀጠና የሆኑትን ስድስት የመግቢያና መውጫ በሮችን በመለየት አስፈላጊውን የጸጥታ መዋቅር በመመደብ እየሰራ መሆኑን ተናግረዋል፡፡ 
የክልሉ ማህበረሰብ ከሱዳን ጋር በባህል፣ በንግድ፣ በቋንቋና በተለያዩ መንገዶች የተሳሰረ እንደመሆኑ ወጣ ገባዎች እንደነበሩ አስታውሰው፤ ይህንን የፍትህ ጸጥታና ደህንነት ኮሚቴና የክልሉ ጸጥታ ኃይል በመቀናጀት መንገዶቹ እንዲዘጉ መደረጉን ተናግረዋል፡፡ ሰዎች ሲገቡም ወደማህበረሰቡ ሳይቀላቀሉ እንዲመረመሩና በኳራንታይን ቆይተው ነጻ መሆናቸው እንዲረጋገጥ የሚደረግበት አሰራር ተጠናክሮ መቀጠሉንም ተናግረዋል፡፡ 
በሽታው ከተከሰተባቸው አካባቢዎች በህገወጥ መንገድ የሚገቡ ሰዎች ከማህበረሰቡ ጋር ከመቀላቀላቸው አስቀድሞ በለይቶ ማቆያ እንደሚያሳልፉ ጠቁመው፤ ህብረተሰቡ ጥቆማ እንዲያቀርብ ነጻ የስልክ መስመር 6016 መዘጋጀቱን ተናግረዋል፡፡
በክልሉ በአምስት መጠለያ ጣቢያዎች 60 ሺ የሚገመቱ ስደተኞች እንደሚገኙና ስደተኞቹ ማህበራዊ መስተጋብራቸው ተጋላጭ በመሆኑ ራሳቸውን እንዲጠብቁ የግንዛቤ ማስጨበጥ ሥራ መሰራቱን ፣ በገበያ ስፍራዎች የሚታየው መዘናጋት እንዲታረምና ሕብረተሰቡ ርቀት ጠብቆ እንዲገበያይ ትኩረት መደረጉንና የበሽታውን ስርጭት ለመግታት በከተማ አስተዳደሩ በኩል የገበያ ስፍራዎችን የማስፋፋት ሥራም እየተሰራ መሆኑን ገልጸዋል፡፡
አዲስ ዘመን ግንቦት 26/2012ዘላለም ግዛው